Seuns moet glo toekyk hoe ma en susters verkrag wordArgieffoto Kol. Sabata Mokgwabone, polisiewoordvoerder, het gesê die voorval het omstreeks 01:00 by die gesin se huis in Jouberton naby Klerksdorp in Noordwes gebeur. Die 50-jarige vrou het geslaap toe sy gehoor het hoe iemand aan die deur skop, het Mokgwabone gesê. Die volgende oomblik was drie onbekende mans in haar slaapkamer. Die verdagtes het glo die lig aangeskakel en sy kon sien hulle was met messe gewapen. Die verdagtes het haar glo aangesê om haar klere uit te trek en haar na die sitkamer geneem waar een van hulle haar verkrag het. “Sy is toe na ŉ slaapkamer geneem waar sy en haar drie dogters, tussen 6 en 18 jaar, om die beurt deur die drie mans verkrag is,” het Mokgwabone gesê. Die verkragtings het ten aanskoue van die vrou se twee seuns gebeur wat met messe gedreig is. Die verdagtes het toe met verskeie huishoudelike items gevlug. Hul vryheid was egter van korte duur en hulle is kort ná die voorval vasgetrek. “Voorlopige ondersoeke het daarop gedui dat die drie lede is van ŉ bende genaamd Dog for Money,” het Mokgwabone gesê. “Die verdagtes, tussen 18 en 22 jaar, sal Dinsdag in die Klerksdorp-landdroshof verskyn.”